अभी-अभी एक घटना होईस। एक लड़की जब घर म अकेल्ला रहिस हे तब ओखर तीन लड़का संगवानी मन ओखर घर गिन अउ ओला माटीतेल डार के जला दिन। लड़की मरगे। मरे के बाद पता चलिस के लड़की संग दुराचार होय रहिस हे। माटीतेल लड़का मन लेके गे रहिन हे। ये घटना कई सवाल खड़ा करथे।
बदलत सामाजिक परिवर्तन येखर जिम्मेदार आय के नहीं? बहुत झन मन ये परिवर्तन ल स्वीकार करथें बहुत झन मन येला स्वीकार नई करयं। लड़की के पहिरावा, घूमना-फिरना समय के संग बदलत हावय। येखर कारन ये ह जिम्मेदार नोहय। तब जिम्मेदार कोन आय? येखर जिम्मेदार युवावर्ग के बदलत मानसिकता आय अउ एक बात आय जेन जीवन के सच्चाई आय फेर येला कोनो स्वीकार नई करत हावयं। विपरीत लिंग के दोस्ती अउ बराबरी के दोस्ती ये तरह के घटना ल जनम देवत हावय। आज येमन लड़का-लड़की ल बराबर के दर्जा देवत हावयं। लड़का-लड़की येखर उपयोग हर छेत्र में करत हावयं। लड़की आज हर पुरुष के काम करथे ये तो ठीक बात आय, फेर दोस्ती म बराबरी कई घटना ल जनम देवत हावय। प्रकृति दूनो ल अलग-अलग काम देय हावय। एक दूरी बना के रखे हावय। ये दूरी ह खतम करना याने अनहोनी घटना ल न्योता देना आय। आज इही होवत हावय।
सिनेमा हॉल म, मॉल म, कालेज म लड़का-लड़की एक-दूसर के हाथ म हाथ डारे घूमत दिख जाथें। अब घर म घलो सामूहिक पढ़ई के नाव लेके अकेल्ला बइठहीं तब तो कुछ न कुछ होबे करही। मानव म घलो प्रकृति प्रदत्त गुन हावय। ये गुन अकेल्लापन म उभरे ले लग जाथे अउ अइसना घटना हो जाथे। ये घटना म एक बात अउ होईस दुराचार के। लड़की अपन बयान म येला बताए नइए। ये ह स्वेच्छा ले होय हावय या फेर जबरदस्ती ये ह एक सवाल हावय? लड़की ल जलाय काबर गिस? माटीतेल लेके आए रहिन हे याने तइयारी पूरा रहिस हे। लड़की अकेल्ला रहिस हे तभो आना या फेर बुलाना? अतेक प्रश्न खड़े हावय के ये घटना के बाद युवावर्ग ल एक सीख तो ले लेना चाही।
सामाजिक परिवर्तन घलो अब एक प्रश्न खड़ा करत हावय, लड़की के सुरक्छा के। अब एक बेर फेर लड़की ल अपन घर म अपन मर्यादा म रखे के सीख मिलत हावय। ये बेरा ह एक संधिकाल के बेरा ल पार करत हावय। अभी हमन ल समझे के जरूरत हावय। प्रकृति के नियम ले बाहिर जाय के बदला अपन सीमा ल समझ के ओला खुसी-खुसी स्वीकार करना चाही। सामाजिक परिवर्तन के संग एक तालमेल बइठार के लइकामन ल समझाय के जरूरत हावय। ये घटना ह आज हर माँ-बाप ल सदमा म लान दे हावय। आज एकाएक युवा वर्ग ल रोके नई जा सकय। सिरिफ समझाय जा सकत हे। ये घटना असल म दोस्ती ऊपर प्रश्न खड़ा कर दे हावय। निर्भयाकांड म दोस्त एक गवाह बनिस अउ इंहा तो दोस्त ह दोस्ती के संग सब कुछ खतम कर दिस।
-सुधा वर्मा
hne_Deva hne_Deva hne_Deva hne_Deva mai_Deva